《登云岩寺浮图》
清代·袁景辂

平畴耸孤峰，古木影交翳。山巅塔玲珑，高涌出云际。

兹山多楼台，陟高目无蔽。遥山数点青，秋色满天地。

吴都百万家，一线围埤堄。千里顾盼间，胜概无与俪。

游者自崖反，旷怀此独契。坐待明月来，风铃远摇曳。

作者简介：（ 1724—1767）江苏吴江人，字质中，号朴村。乾隆间诸生。尝从沈德潜学诗，创竹溪诗社。尝辑《松陵诗徵》。著有《小桐庐诗稿》。